Proiect

PARLAMENTUL REPUBLICII MOLDOVA

LEGE

pentru modificarea şi completarea unor acte legislative


Parlamentul adoptă prezenta lege organică.


Art.I. – Codul fiscal nr.1163-XIII din 24 aprilie 1997 (republicat în Monitorul Oficial al Republicii Moldova, ediţie specială din 8 februarie 2007), cu modificările şi completările ulterioare, se completează cu articolul 1741 cu următorul cuprins:


„Articolul 1741. Stingerea simplificată a obligaţiei fiscale prin scădere


(1) Prin derogare de la prevederile prezentului Cod şi în lipsa elementelor componente ale infracţiunilor de evaziune fiscală sau peseudoactivitate de întreprinzător, organul fiscal stinge obligaţia fiscală prin scădere contribuabililor  persoane juridice, în condiţiile prezentului  articol.


(2) Organul fiscal stinge prin scădere obligaţia fiscală, conform art.174 alin.(4) al prezentului Cod, în cazul în care stabileşte în cumul că:


a) persoana juridică are ca creditor doar bugetul de stat, bugetul unităţii administrativ-teritoriale şi/sau fondurile asigurării obligatorii de asistenţă  medicală;


b) persoana juridică nu este fondator al unei persoane juridice;


c) persoana juridică în decurs de 24 de luni consecutive nu a depus  dările de seamă fiscale prevăzute de legislaţie şi nu a efectuat operaţii pe nici un cont bancar;


d) faţă de persoana juridică au fost aplicate toate măsurile de executare silită a obligaţiei fiscale;


e) persoana juridică nu dispune de bunuri care pot fi urmărite în scopul executării obligaţiei fiscale.


Lista contribuabililor a căror obligaţii fiscale au fost stinse prin scădere se prezintă organului înregistrării de stat de către Inspectoratul Fiscal Principal de Stat pentru a iniţia din oficiu procedura de radiere din Registrul de stat.”.


Art.II. – Legea nr.220-XVI din 19 octombrie 2007 privind înregistrarea de stat a persoanelor juridice şi a întreprinzătorilor individuali (Monitorul Oficial al Republicii Moldova, 2007, nr.184-187, art.711) se modifică şi se completează  după cum urmează:


1. Articolul 13:


alineatul (1) se completează cu o nouă literă, c1), cu următorul cuprins:


„c1) necesităţii onorării de către  fondator a obligaţiunii fiscale stinse anterior conform art.1741 din Codul fiscal;”;


se completează cu un nou alineat, (21), cu următorul cuprins: 


„(21) În cazul în care în decurs de 3 ani de la data radierii persoanei juridice din Registrul de stat, unul din fondatorii acesteia iniţiază crearea unei persoane juridice, persoana  nou-fondată va fi supusă înregistrării de stat numai după achitarea de către fondator a obligaţiilor fiscale stinse prin scădere, conform art.1741 din Codul  fiscal, proporţional cotei  de participare în capitalul social al persoanei juridice  radiate din Registrul de stat.”.


2. La articolul 26, alineatul (7) va avea următorul cuprins:


„(7) Lista fondatorilor cărora li se refuză, conform prevederilor art.13 alin.(1) lit.c1), de a înregistra  persoane juridice nou-fondate, va fi prezentată Camerei Înregistrării de Stat a Ministerului  Dezvoltării Informaţionale  de către Inspectoratul Fiscal Principal de Stat, conform unui regulament elaborat de ultimul şi aprobat de către organele respective”.


Art.III. – Articolul II  din prezenta lege intră în vigoare cu începere de la 1 ianuarie 2009.


Preşedintele Parlamentului

NOTĂ INFORMATIVĂ
LA PROIECTUL DE LEGE PENTRU MODIFICAREA ŞI COMPLETAREA UNOR ACTE LEGISLATIVE

Proiectul de Lege pentru modificarea şi completarea unor acte legislative (în continuare Proiect), este elaborat în scopul executării pct.3 din Planul de acţiuni în vederea realizării punctului 9 al Memorandumului actualizat cu privire la politicile economice şi financiare pentru anul 2007, aprobat prin Dispoziţia Guvernului Republicii Moldova nr.89-d din 28 septembrie 2007. 

Scopul promovării proiectului de lege dat constă în stabilirea procedurilor de stingere a obligaţiilor fiscale a căror colectare este imposibilă.


Prin proiectul de lege  se propune de a completa Codul fiscal cu un articol nou - 1741, care prevede stingerea simplificată a obligaţiei fiscale prin scădere contribuabililor care vor întruni condiţiile prevăzute de proiectul de lege dat.

Proiectul de lege prezentat, concomitent cu dispoziţiile ce ţin de stingerea simplificată a restanţelor, prevede înasprirea regulilor faţă de fondatorii persoanei juridice cu scop lucrativ, care prin acţiunile sau inacţiunile sale au condus la crearea restanţelor ce nu pot fi colectate.  

Urmare a celor relatate, se propune completarea art. 13 din Legea nr.220-XVI din 19 octombrie 2007, care stabileşte că în cazul în care în decurs de 3 ani de la data radierii persoanei juridice din registrul de stat unul din fondatori iniţiază crearea unei persoane juridice noi, persoana nouă fondată va fi supusă înregistrării de stat numai după achitarea de către fondator a obligaţiilor fiscale stinse prin scădere conform art.1741 din Codul fiscal, proporţional cotei de participare în capitalul social a persoanei juridice radiate.

Concomitent, în scopul radierii din Registrul de stat a persoanelor juridice care nu au depus dările de seamă fiscale prevăzute de legislaţie, în orice perioadă de 24 luni consecutive s-au propus modificări în art.26 din Legea nr.220-XVI din 19 octombrie 2007.

